DECIZIA COMISIEI
din 21 iunie 2007
de neincludere a unor substanțe active în anexa I la Directiva 91/414/CEE a Consiliului și de retragere a autorizației pentru produsele de protecție a plantelor care conțin aceste substanțe
[notificată cu numărul C(2007) 2576]
(Text cu relevanță pentru SEE)
(2007/442/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) paragraful al patrulea,
întrucât:
(1)
Articolul 8 alineatul (2) din Directiva 91/414/CEE prevede că un stat membru poate autoriza, pentru o perioadă de 12 ani de la data notificării directivei, introducerea pe piață a produselor de protecție a plantelor care conțin substanțe active care nu sunt menționate în anexa I la directivă și care se află deja pe piață la doi ani de la notificarea directivei, în timp ce aceste substanțe sunt examinate treptat în cadrul unui program de lucru.
(2)
Regulamentele (CE) nr. 1112/2002 (2) și (CE) nr. 2229/2004 (3) ale Comisiei prevăd norme detaliate pentru punerea în aplicare a etapei a patra din programul de lucru menționat la articolul 8 alineatul (2) din Directiva 91/414/CEE.
(3)
Regulamentul (CE) nr. 2229/2004 oferă producătorilor din Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia posibilitatea de a participa la cea de-a patra etapă din programul de lucru și organizează procesul de evaluare a substanțelor care erau comercializate în aceste state membre la 30 aprilie 2004 și care nu au fost incluse în programul de lucru.
(4)
În ceea ce privește unele substanțe active, niciun producător nu a depus vreo notificare în conformitate cu prevederile articolului 4 alineatul (1) din Regulamentul (CE) nr. 2229/2004. În momentul în care Comisia a informat statele membre cu privire la acest aspect, respectiv la 18 noiembrie 2005, niciun stat membru nou nu a înaintat vreo declarație de interes în termenul stabilit.
(5)
În ceea ce privește alte substanțe active, toți notificatorii și-au retras participarea din programul de lucru. Comisia a informat statele membre despre acest aspect la 4 aprilie 2006. Numai în trei cazuri, statele membre au ales să devină notificatori în scopul participării în continuare la programul de lucru, în conformitate cu prevederile articolului 14 alineatul (3) din Regulamentul (CE) nr. 2229/2004.
(6)
Pentru unele substanțe active nu a fost depus niciun dosar complet și niciun stat membru nu și-a manifestat intenția de a deveni notificator.
(7)
În consecință, substanțele active la care se face referire în considerentele 4, 5 și 6 nu trebuie incluse în anexa I la Directiva 91/414/CEE, iar statele membre trebuie să retragă toate autorizațiile pentru produsele de protecție a plantelor care conțin substanțele active respective.
(8)
Pentru unele dintre acele substanțe active au fost prezentate informații pe care Comisia le-a evaluat împreună cu experți din acele state membre care au arătat nevoia de a utiliza în continuare substanțele respective. Prin urmare, în condițiile prezente este justificată extinderea perioadei de retragere a autorizațiilor pentru unele utilizări esențiale pentru care nu există alternative eficiente, stabilindu-se, totodată, condiții stricte în vederea diminuării oricărui risc posibil.
(9)
Pentru substanțele active pentru care există doar o perioadă scurtă de preaviz pentru retragerea produselor de protecție a plantelor care conțin astfel de substanțe trebuie să se prevadă o perioadă de grație, limitată la douăsprezece luni, pentru eliminarea, depozitarea, introducerea pe piață și utilizarea stocurilor existente, pentru a permite utilizarea acestor stocuri în cursul unei singure perioade viitoare de vegetație. În cazurile în care este acordată o perioadă mai lungă de preaviz, aceasta poate fi scurtată pentru a expira la finalul perioadei de vegetație.
(10)
Prezenta decizie nu aduce atingere înaintării unei cereri pentru aceste substanțe active în conformitate cu prevederile articolului 6 alineatul (2) din Directiva 91/414/CEE în vederea unei posibile includeri în anexa I.
(11)
Măsurile prevăzute în prezenta decizie sunt conforme cu opinia Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Substanțele active menționate în anexa I la prezenta decizie nu trebuie incluse ca substanțe active în anexa I la Directiva 91/414/CEE.
Articolul 2
Statele membre trebuie să se asigure că:
(a)
autorizațiile pentru produsele de protecție a plantelor care conțin substanțele active menționate în anexa I sunt retrase până la 22 decembrie 2007;
(b)
de la data publicării prezentei decizii, nu se mai acordă și nici nu se mai reînnoiește nicio autorizație pentru produsele de protecție a plantelor care conțin aceste substanțe active.
Articolul 3
(1) Prin derogare de la articolul 2, un stat membru aflat pe lista din coloana B din anexa II poate menține autorizațiile pentru produsele de protecție a plantelor care conțin substanțele aflate pe lista din coloana A din anexa menționată pentru utilizările aflate pe lista din coloana C din anexa respectivă până la 30 iunie 2010, cu condiția respectării următoarelor condiții:
(a)
se asigură că nu sunt cauzate efecte dăunătoare pentru sănătatea umană sau animală și nici influențe inacceptabile asupra mediului;
(b)
se asigură că astfel de produse de protecție a plantelor care rămân pe piață sunt etichetate din nou pentru a corespunde condițiilor restrictive de utilizare;
(c)
impune toate măsurile corespunzătoare de micșorare a riscurilor pentru a reduce orice risc posibil;
(d)
se asigură că sunt căutate în mod serios alternative pentru aceste utilizări.
(2) Statele membre care utilizează derogările menționate la alineatul (1) informează Comisia despre măsurile întreprinse în conformitate cu alineatul (1), în special literele (a)-(d), până la 31 decembrie în fiecare an.
Articolul 4
Orice perioadă de grație acordată de statele membre în conformitate cu prevederile articolului 4 alineatul (6) din Directiva 91/414/CEE trebuie să fie cât mai scurtă posibil.
Pentru autorizațiile retrase în conformitate cu prevederile articolului 2, perioada trebuie să expire cel mai târziu la 22 decembrie 2008.
Pentru autorizațiile retrase în conformitate cu prevederile articolului 3, aceasta trebuie să expire la 31 decembrie 2010 cel mai târziu.
Articolul 5
Prezenta decizie se adresează statelor membre.
Adoptată la Bruxelles, 21 iunie 2007.